b'\n_START_ARTICLE_\nLabintador\n_START_PARAGRAPH_\nAng labintador o rebentador ay pangkahalatang katawagan sa paputok na kalimitan ginagamit sa mga pagdiriwang tulad ng Bagong Taon. Partikular na tinatawag na rebentador ang "trayanggulo" o maliit na paputok na hugis tatsulok na nakabalot sa kulay kayumanggi na papel. Tinatawag din na five star o labintador ang nasabing hugis tatsulok na paputok. Labintador din ang tawag sa paputok na kilala din bilang el diablo o diablo na hugis tubo at nasa mga 1 1\xe2\x81\x844 pulgada (32 mm) ang haba at 1\xe2\x81\x844 pulgada (6.4 mm) sa diametro na may mitsa. Kapag pinagkabit-kabit ang mga diablo, ito ay nagiging paputok na sinturon ni Hudas o sawa.\n_START_SECTION_\nRegulasyon\n_START_PARAGRAPH_\nSa Pilipinas, ang Batas Republika Blg. 7183 ay sinabatas upang pangasiwaan at pigilan ang pagbenta, pamamahagi, paggawa at paggamit ng mga paputok para sa kaligtasan ng publiko. Ayon sa batas na iyon, nakasaad ang mga legal na paputok kabilang ang labintador na hugis tubo. Bagaman legal, nagdudulot ito ng panganib sa mga gumagamit.'